Poštovani gosp. Župniče, dragi nazočnici ovog euharistijskog slavlja, dragi moji Novogradiščani!

Velika mi je radost pozdraviti vas u ime nas sestara milosrdnica, napose u ime nas koje smo nekoć bile dijelom vaše župne zajednice.

Lijepo je opet vidjeti tolika poznata lica i promatrajući vas prisjetiti se negdašnjega našeg života u ovoj župi, u kojoj je bilo toliko dobrih i aktivnih vjernika – gostoljubivih, velikodušnih i uvijek spremnih pružiti nam pomoć bilo koje naravi. Nekih od njih među nama više nema. Ljubavlju punom poštovanja i zahvalnosti sjećamo ih se u ovoj prigodi i molimo za pokoj njihovih duša.

Odlaskom iz Nove Gradiške završila je jedna dionica životnoga puta svake od nas koje smo ovdje djelovale. Ali, znajte, odlazeći, ponijele smo sobom i vas – i u srcu i u svojim svakodnevnim molitvama. Jer nemoguće je zaboraviti obilje duhovnog bogatstva koje je Bog preko vas izlijevao na nas po svakodnevnim susretima u ovoj crkvi, po molitvama, katehezama, duhovnim obnovama, posjetima, druženjima.

Tijekom sto i dvadeset godina bile smo aktivne sudionice povijesnog tijeka ove župe. Na tome smo Bogu, koji nas je pozvao i ovamo poslao, uistinu neizmjerno zahvalne. Zahvaljujemo mu i što je za našeg djelovanja u Novoj Gradiški pozvao u našu zajednicu jednu vašu župljanku – s. Ivanu Evanđelistu Tomašić, koja evo već godinama služi Gospodinu u osobi bolesnika i nemoćnika. Molimo i molit ćemo ga da iz ove župe pozove i mladiće i djevojke u svoju službu da kao svećenici i redovnice donose Boga današnjem raskršćanjenom svijetu.

Želimo da i dalje ova župa bude bogata kršćanskim obiteljima, roditeljima koji će svojim životom sijati sjeme evanđelja u srca svoje djece i tako dati svoj doprinos izgradnji društva koje će biti bolje od ovoga u kojemu danas živimo, društva u kojem će se štovati Bog, poštivati čovjek, voljeti Domovina...

Ovdje je zbor sestara iz Zagreba, koji već desetljećima njeguje svetu glazbu te svojom pjesmom redovito prati liturgijska slavlja u našoj samostanskoj crkvi sv. Vinka u Zagrebu, a prigodno izvodi i koncerte u istoj crkvi i drugdje. Zbor vodi maestra s. M. Vlasta Tkalec, a na orguljama ga prati s. M. Elizabeta Peršić. Raduje nas što smo danas na poziv vašeg župnika među vama i što smo svojim pjevanjem i sviranjem mogle (ili: što ćemo) pratiti sv. Misu u ovoj dragoj crkvi i zajedno s vama dati hvalu Bogu.

Hvala Vam, gosp. Župniče, što ste nam to omogućili, što ste nas pozvali i ugostili! Hvala svima vama na želji za ovim susretom i na srdačnom gostoprimstvu!